ພວກເສື້ອແດງ ທຳການປະທ້ວງ ທີ່ປະເທດໄທ
ພວກເສື້ອແດງ ໂຮມຊຸມນຸມປະທ້ວງ ຂະນະທີ່ ພັກການເມືອງຕ່າງໆ ຈົດທະບຽນ ເຂົ້າຮ່ວມການເລືອກຕັ້ງ
ພວກເດີນຂະບວນຊາວໄທຈຳນວນຫຼາຍພັນຄົນ ໂຮມຊຸມ ນຸມກັນເພື່ອເປັນຂີດໝາຍໂອກາດຄົບຮອບການກໍ່ຄວາມ ຮຸນແຮງທາງດ້ານການເມືອງເມື່ອປີກາຍໃນວັນພະຫັດມື້ນີ້ ຂະນະທີ່ພວກເຈົ້າໜ້າທີ່ ພວມເລີ່ມຈົດທະບຽນ ພັກການ ເມືອງຕ່າງໆທີ່ຈະເຂົ້າຮ່ວມການເລືອກຕັ້ງແຫ່ງຊາດໃນວັນ ທີ 3 ກໍລະກົດ ຈະມານີ້ ພວກປະທ້ວງເສື້ອແດງຫຼື ນປຊ ໄດ້ພາກັນກັບຄືນໄປໂຮມ ຊຸມນຸມກັນອີກຢູ່ທີ່ບໍລິເວນເດີມໃນເຂດໃຈກາງບາງກອກທີ່ ພວກເຂົາເຈົ້າໄດ້ເຂົ້າຢຶດຄອງເປັນເວລາ 2 ເດືອນໃນປີກາຍ ນີ້ ຈົນເທົ່າກຳລັງຮັກສາຄວາມສະຫງົບໄດ້ທັບມ້າງການປະທ້ວງໃນວັນທີ 19 ພຶດສະພາ ມີຫຼາຍກວ່າ 90 ຄົນໄດ້ເສຍຊີວິດ ໃນຄວາມຮຸນແຮງດັ່ງກ່າວ ແລະອີກຫຼາຍຮ້ອຍຄົນໄດ້ ຮັບບາດເຈັບ ສ່ວນໃຫຍ່ຂອງພວກປະທ້ວງແມ່ນໃຫ້ການສະໜັບສະໜຸນຕໍ່ພັກເພື່ອໄທຊຶ່ງເປັນນຶ່ງໃນຈຳ ນວນ 26 ພັກການເມືອງ ທີ່ໄດ້ເລີ່ມຈົດທະບຽນສະມາຊິກຂອງພັກ ໃນຕອນເຊົ້າຂອງວັນ ພະຫັດມື້ນີ້ ໃນອັນທີ່ຄາດກັນວ່າຈະເປັນການເລືອກຕັ້ງທີ່ມີຄະແນນສຽງໃກ້ຄຽງກັນຫຼາຍ ລະຫວ່າງພັກເພື່ອໄທແລະພັກປະຊາທິປັດຂອງລັດຖະບານ ນາຍົກລັດຖະມົນຕີອະພິຊິດ ເວດຊາຊີວະທີ່ໄດ້ສະມັກເຂົ້າແຂ່ງຂັນເອົາຕຳແໜ່ງຕື່ມອີກນັ້ນ ໄດ້ພັກການເປັນເວລາ 2 ມື້ເພື່ອເລີ່ມໂຄສະນາຫາສຽງ ເປັນທີ່ຄາດກັນວ່າການທ້າທາຍທີ່ ເຂັ້ມແຂງທີ່ສຸດ ແມ່ນຈະມາຈາກຜູ້ສະມັກຂອງພັກເພື່ອໄທນາງຢິ່ງລັກ ຊິນນະວັດນ້ອງສາວ ຂອງອະດີດນາຍົກລັດຖະມົນຕີທັກສິນ ຊິນນະວັດ ທີ່ໄດ້ຖືກແຕ່ງຕັ້ງຈາກພັກ ໃຫ້ເຂົ້າແຂ່ງ ຂັນໃນອາທິດນີ້